**MEDO DETEKTIV**

Daniela Vozila, Moira Fruk Bura, Biljana Šuša

Medo Detektiv živio je u velikoj i udaljenoj šumi. Bio je to poseban medo koji je jako volio istraživati, a najdraža igra bila mu je ona u kojoj je bio špijun. Promatrao je prirodu - lišće, kukce, stabla, travu, cvijeće, a volio je promatrati i svoje prijatelje, male šumske životinje, u njihovim šumskim igrama. Glavno pomagalo u njegovoj igri bilo je povećalo, njemu najdraže na svijetu, koje je dobio na poklon od svojih roditelja za svoj šesti rođendan! Medo Detektiv je bio vrlo snažan i visok, veći od svih šumskih životinjica s kojima se igrao te ih je često volio na to i podsjećati. Pa je tako bacao teško kamenje – kako bi svi vidjeli koliko daleko može letjeti ili pak gurao svoje prijatelje samo kako bi osjetili koliko ih može pomjeriti svojom snagom. Nerijetko bi prijatelji završili na tlu, a kamen bi u svom odskoku pogodio nekoga u nogu ili ruku. Svaka bi njihova igra završila plačem, ljutnjom i vriskom. Međutim to njega nije previše zabrinjavalo.

Jednog dana, dosadilo mu je biti usamljen u blizini brloga svoje obitelji te je krenuo istraživati šumu. Nije mogao zamisliti bolju aktivnost od proučavanja svijeta koji ga okružuje. Krenuo je opremljen svojim detektivskim povećalom i nastavljao sve dublje i dublje u šumu. Toliko se zaigrao da ni sam ne zna točno kada je izgubio svoje špijunsko povećalo. Njegovo povećalo, njegovo najvažnije i najdragocjenije povećalo! Nestalo je! Pa kakav će on to biti detektiv bez povećala!? Bio je strašno ljut. U svojoj ljutnji počeo je čupati travu i cvijeće, tresti stabla i njihove grane, prevrtati kamenje, gaziti grmlje. Prestrašene životinjice bježale su spašavajući se pred njegovim korakom. Brundao je i grmio tako da se cijela šuma tresla! A kako je bio velik, nitko ga od njegovih prijatelja nije mogao zaustaviti. Sve dok priroda nije uzvratila udarac. Prvo je počelo lagano puhati. A onda sve jače i jače: lišće se dizalo u zrak te ga je u burnom plesu opkolilo, plešući svoje kolo sve brže i silovitije. Vrtjelo mu se u glavi, strah ga je sve više stiskao i ostajao je bez daha. U svojoj bespomoćnosti, čvrsto stisne oči ne želeći više gledati što ga je snašlo i sruši se na pod. Ne zna koliko je dugo žmirio, ali kada se ohrabrio i odlučio progledati, zasjalo je najsjajnije sunce koje je ikad vidio! A onda je sunce progovorilo:

„Povećalo tvoje u travi se skriva,

Istraži s prijateljima što se oko tebe zbiva.

Prijatelji šumski uvijek su tu za te,

Kroz sve nedaće i radosti te prate.

Čuvaj ih, s njima je život ljepši

i osmjesi češći!“

Dobro je medo čuo te stihove, no nije bio siguran razumije li ih. Osluškivao je hoće li sunce opet zapjevati. I zaista pjesma se ponovila:

„Povećalo tvoje u travi se skriva,

Istraži s prijateljima što se oko tebe zbiva.

Prijatelji šumski uvijek su tu za te,

Kroz sve nedaće i radosti te prate.

Čuvaj ih, s njima je život ljepši

i osmjesi češći!“

Oh, tako je žarko želio pronaći svoje drago povećalo i shvatio je da mu zaista treba pomoć i to onih koje je toliko često u igri povrijedio.

Sjeo je pod stablo i gledao oko sebe, dok nije ugledao košnicu punu pčela. Promatrao ih je neko vrijeme i tada mu je sinulo! „Pa da! Pčele sve rade zajedno – zajedno lete, zajedno skupljaju med, a poslije posla zajedno se igraju oko šarenog cvijeća prije no što odu na spavanje u svoju košnicu. Na njih ću se ugledati!“

Tako je medo odlučio potražiti i okupiti svoje šumske prijatelje. Osmislio je najzabavniju igru, detektivsku igru - otkrivanje šumskih misterija. Šumski stanovnici rado su pristali, pridružili mu se i ubrzo su rješavali misterij za misterijem, a tada je jazavac rekao: „Ostao nam je zadnji misterij – pronalazak medinog povećala!“ Svi su krenuli u potragu i uskoro u travi našli najdraži medin predmet.

Medo Detektiv bio je presretan, jer osim što je našao povećalo, stekao je puno prijatelja koji su za njega bili veći dar od samog povećala.